บ้านปูเดี้ยงถึงขาดทุน
นักวิเคราะห์แห่หั่นเป้ากำไรมูลค่าหุ้นปีนี้แนะถือ ทริสคงอันดับเครดิตองค์กร
22 ก.ย. 2555

นักวิเคราะห์แห่หั่นเป้ากำไรมูลค่าหุ้นปีนี้แนะถือ ทริสคงอันดับเครดิตองค์กร
ทุบหุ้นบ้านปูซะน่วม รูด 8% นักวิเคราะห์ดาหน้าหั่นเป้ากำไรมูลค่าพื้นฐานหุ้นปีนี้ เอเซีย พลัส ห่วงปีนี้ขาดทุน เฉียด 2 หมื่นล้าน หุ้นกลุ่มงานทวีลิงโลดวิ่งฉิว
นักลงทุนถล่มขายหุ้นบริษัท บ้านปู (BANPU) ตั้งแต่เช้า เปิดตลาดวันที่ 21 ก.ย. ร่วงลงทันที 11% โดยราคาลงมาซื้อขายที่ 390 บาทหรือลดลง 52 บาท ก่อนที่จะมีแรงซื้อกลับ ส่งผลให้ราคาดีดขึ้นปิดจุดสูงสุดของวันที่ 404 บาท ลดลง 38 บาท หรือ 8.60% ด้วยมูลค่าการซื้อขายมากถึง 6,574 ล้านบาท 
นักวิเคราะห์ส่วนใหญ่ได้ลดน้ำหนักการลงทุนหุ้น BANPU และลดราคาเป้าหมายลง หลังศาลแพ่งสั่งให้บริษัทจ่ายค่าเสียหายให้กับกลุ่มนายศิวะ งานทวี รวมเป็นเงินสูงกว่า 3 หมื่นล้านบาท




 
นักวิเคราะห์ บล.เอเซีย พลัส กล่าวว่า ในกรณีเลวร้ายสุด บ้านปูอาจจะต้องพิจารณาตั้งสำรองปีนี้ สูงถึง 3.1 หมื่นล้านบาท ฝ่ายวิจัยปรับประมาณการใหม่ จากเดิมที่คาดว่าปีนี้ จะมีกำไรสุทธิ 1.17 หมื่นล้านบาท กำไรหุ้นละ 43.40 บาท เปลี่ยนเป็นขาดทุนสุทธิ 1.92 หมื่นล้านบาท ขาดทุนหุ้นละ 71 บาท หรือแย่ลง 262.8% ทำให้มูลค่าพื้นฐานลดลง 18.4% เหลือ 507.05 บาทต่อหุ้น
ฝ่ายวิจัยยังคงประมาณการผลการดำเนินงานของโรงไฟฟ้าหงสาที่จะเกิดขึ้นตั้งแต่ปี 2558 ไว้เช่นเดิม
อย่างไรก็ตาม ยังคงแนะนำถือ หากพิจารณาปัจจัยพื้นฐานแล้ว พบว่าภาพรวมอุตสาหกรรมถ่านหินมีโอกาสปรับตัวลงที่จำกัดแล้ว จากนี้น่าจะเห็นราคาถ่านหินฟื้นตัวได้ 
ด้านผู้บริหารบ้านปู กล่าวว่า ยังไม่สามารถเปิดเผยเพิ่มเติมใดๆ ได้ บริษัทจะต้องไปคัดคำพิพากษาก่อน เพื่อนำมาพิจารณาและดำเนินการตามกฎหมายต่อไป
นักวิเคราะห์ บล.ธนชาต ยังคงราคาเป้าหมายและคำแนะนำเช่นเดิม แต่ยอมรับว่าค่าปรับจำนวนมหาศาลนี้จะมีผลกระทบทางจิตวิทยาต่อหุ้นบ้านปูได้
บล.ทรีนีตี้ แนะนำเพียง “ถือ” และได้ปรับลดประมาณการรายได้ปี นี้ลง ตามสมมติฐานเงินตั้งสำรอง 5,740 ล้านบาท มูลค่าเหมาะสมลดลง 67 บาท เป็น 521 บาท และบ้านปูจะใช้สิทธิอุทธรณ์ คาดว่าคดีนี้ใช้เวลากว่า 5 ปี
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า กองทุนภายใต้การบริหารของบริษัทยังคงถือหุ้น BANPU โดยไม่ได้ปรับเปลี่ยนพอร์ตแต่อย่างใด เนื่องจากมองว่าข่าวที่เกิดขึ้นได้สะท้อนไปในราคาหุ้นที่ลดลงมาค่อนข้างมากแล้ว 
“ปัจจุบันกองทุนของ บลจ.กสิกรไทย ถือหุ้นบ้านปูไม่มากนัก มีติดในพอร์ตเพียงเล็กน้อย เพราะเรามองว่าแนวโน้มธุรกิจถ่านหินยังไม่ค่อยดี ราคาถ่านหินยังไม่ฟื้นตัว” นายประเสริฐ กล่าว
ด้านบริษัท ทริสเรทติ้ง ยืนยันอันดับเครดิตองค์กรและตราสารหนี้ของ บริษัท บ้านปู ยังไม่ได้รับผลกระทบในทันทีหลังจากศาลแพ่งมีคำพิพากษาให้บริษัทจ่ายค่าเสียหายรวมมูลค่าเงินชดเชยประมาณ 3.3 หมื่นล้านบาทเนื่องจากคำพิพากษายังไม่ถึงที่สุด และยังต้องผ่านการพิจารณาของศาลอุทธรณ์และอาจรวมถึงศาลฎีกา บริษัทจึงยังไม่ต้องชำระค่าเสียหายในขณะนี้ แต่บริษัทอาจมีภาระในการตั้งเงินสำรองค่าเสียหายดังกล่าว 
ด้านหุ้นในกลุ่ม “งานทวี” คึกคักรับข่าวชนะบ้านปู โดยบริษัท ไทยไวร์โพรดัคท์ (TWP) ราคาเพิ่มขึ้น 0.80 บาทหรือ 4.62% ปิดที่ 18.10 บาท และ บริษัท ทักษิณคอนกรีต (SCP) ปิดที่ 40.75 บาท บวก 0.50 บาท หรือ 1.24%